Comandantul armatei ucrainene, Oleksandr Sîrski, a recunoscut miercuri că situația este "dificilă" pe frontul de est, unde trupele rusești încă sunt în ofensivă, spre deosebire de alte zone unde activitatea lor a "scăzut brusc", transmite AFP.
"Situația operațională pe frontul de est rămâne dificilă", a afirmat generalul Sîrski pe Telegram, precizând că a vizitat "teatrul de operații" din zonă, unde există "o amenințare de avansare în profunzime a Rusiei", fără a da alte detalii.
"Inamicul continuă să desfășoare acțiuni ofensive, concentrându-și principalele eforturi în zonele Terny, Ivanivske, Berdytchi, Tonenke, Verbove și Robotîne", a adăugat generalul Sîrski , publicând fotografii în care apare alături de soldați pe teren.
"În același timp, probabil din cauza nivelului ridicat de pierderi, activitatea inamicului în alte zone ale frontului a scăzut considerabil", a adăugat el.
Președintele ucrainean Volodimir Zelenski a dat asigurări luni, într-un interviu acordat presei franceze, că înaintarea Rusiei a fost "oprită" în est și că situația pe front este în prezent "mult mai bună" decât în urmă cu trei luni.
După cucerirea, la jumătatea lunii februarie, a orașului-fortăreață Avdiivka din estul Ucrainei, în urma a patru luni de lupte crâncene, forțele rusești au cucerit rapid mai multe sate la vest de acest oraș până la sfârșitul lunii februarie.
Armata ucraineană a suferit de o lipsă cruntă de muniție, din cauza lipsei de livrări din partea aliaților săi europeni și americani, și a fost nevoită să se retragă pe poziții defensive, dintre care unele au fost construite în grabă.
Dar, de la începutul lunii martie, asalturile rusești par să fi încetinit, iar Moscova a revendicat doar capturarea unui mic sat la sud-vest de Avdiivka.
"Pe parcursul a două săptămâni de lupte crâncene, inamicul a suferit pierderi extrem de mari. Cu toate acestea, toate localitățile pe care încercau să le cucerească au rămas sub controlul nostru", a spus generalul Sîrski.